**Javna** **agencija za knjigo Republike Slovenije (v nadaljevanju: JAK)** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB1, 56/08, 4/10, 20/11, 111/13 in 68/16), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 73/16) **objavlja¸**

**Javni razpis za sofinanciranje komunikacijskih akcij za spodbujanje branja in nakupovanja knjig**

(v nadaljevanju: JR11–PA–2018)

1. **Naziv in sedež naročnika**

Javna agencija za knjigo Republike Slovenije, Metelkova 2b, Ljubljana.

1. **Predmet, namen in področje javnega razpisa**

Predmet javnega razpisa JR11–PA–2018 je izbor izvajalcev in sofinanciranje komunikacijskih akcij, ki so namenjene osveščanju in spodbujanju bralnih in nakupovalnih navad na področju knjige.

Razpis je namenjen dvigu prepoznavnosti celotnega področja knjige s pomočjo komunikacijskih akcij, informiranju in **razvijanju zavesti o pomenu branja** in **ustvarjanja domače knjižnice**, razvoju kompetenc knjižnih producentov, posrednikov, mreženju in krepitvi povezav v celotni knjižni verigi, zlasti krepitvi povezav ustvarjalcev z bralci in kupci knjig glede pomena posedovanja knjig, branja, nakupovanja v knjigarnah ipd.

Namen razpisa je sofinanciranje novih in vizualno/vsebinsko inovativnih kolektivnih komunikacijskih akcij na temo branja in nakupovanja knjig.

Namen razpisa **ni** sofinanciranje promocijskih dogodkov, spletnih (knjižnih) portalov, ciljnih akcij pospeševanja prodaje knjig ali prodajno-promocijskih akcij posamičnih založb, promocije festivalov in drugih že potekajočih bralno-literarnih dogodkov.

1. **Cilji javnega razpisa in omejitev števila v sofinanciranih prijaviteljev**

JAK bo v okviru tega javnega razpisa izbrala in sofinancirala komunikacijske akcije v skladu z naslednjimi dolgoročnimi cilji:

* spodbujanje bralnih in nakupovalnih navad na področju knjige s ciljem povečanja kupovanja knjig;
* izvedba komunikacijskih kampanj za promocijo kulture branja in kupovanja knjig;
* pospeševanje prodaje knjig v knjigarnah;
* spodbujanje družinskega branja, ustvarjanja domače knjižnice, razvijanje bralne kulture in bralne pismenosti;
* spodbujanje dojemanja branja knjig kot pomembnega za razvoj bralne pismenosti, za zdravo prihodnost družbe in posameznika, za urjenje misli in jezika.

JAK bo v okviru razpisa za sofinanciranje izbrala predvidoma največ tri (3) komunikacijske akcije na področju knjige. Višina sofinanciranja znaša do 70 % upravičenih stroškov.

1. **Obdobje sofinanciranja, okvirna vrednost javnega razpisa, izvedba postopkov sofinanciranja, obdobje za porabo sredstev ter sprememba ali prekinitev sofinanciranja**

Na tem javnem razpisu izbrani prijavitelji bodo dodeljena sredstva prejeli za sofinanciranje komunikacijskih akcij, ki bodo izvedene v letu 2018.

Okvirna vrednost razpoložljivih sredstev, namenjenih za predmet javnega razpisa, znaša predvidoma 26.000 EUR.

Sredstva, dodeljena v okviru tega razpisa, morajo biti porabljena v letu 2018 oz. v plačilnih rokih, kot jih določata veljavni zakon o izvrševanju proračuna Republike Slovenije ter pogodba o sofinanciranju.

**JAK si pridržuje pravico, da ne razdeli vseh okvirno določenih sredstev tega javnega razpisa.**

JAK bo v prvi fazi izvedbe javnega razpisa preverila izpolnjevanje razpisnih pogojev prijaviteljev, v drugi fazi bo pristojna strokovna komisija vloge prijaviteljev ovrednotila po razpisnih kriterijih, nato bo JAK izdala odločbe.

Če JAK na podlagi rednega ali izrednega nadzora sofinancirane komunikacijske akcije ugotovi, da je bila izvedba neskladna s prijavno vlogo ali pogodbo, pomanjkljiva ali na neustrezni ravni, da se dejanski stroški razlikujejo od navedenih v prijavni dokumentaciji oziroma sklenjeni pogodbi o sofinanciranju, ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine sofinanciranje na javnem razpisu izbrane komunikacijske akcije.

Če se v času izvedbe postopkov tega javnega razpisa obseg sredstev, ki je v proračunu JAK predviden za financiranje tega razpisa, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju komunikacijskih akcij oziroma spremeni ali prekine že sklenjene pogodbe o sofinanciranju komunikacijskih akcij.

Vsa tveganja pri izvajanju komunikacijskih akcij pred izdajo odločbe in podpisom pogodbe o sofinanciranju izbrane komunikacijske akcije nosi njegov izvajalec.

1. **Upravičeni stroški in finančna uravnoteženost**

Prijava mora vključevati načrtovano finančno konstrukcijo , ki prikazuje vse prihodke in odhodke, nujno potrebne za izvedbo komunikacijskih akcij. Predstavljena finančna konstrukcija mora biti uravnotežena in dovolj podrobna, da omogoča identifikacijo, spremljavo in nadzor.

Upravičeni stroški so stroški, nastali pri aktivnostih, ki so povezane s komunikacijsko akcijo, sprejeto v sofinanciranje, so v skladu s predmetom in namenom razpisa, opredeljeni v prijavi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi verodostojnimi dokazili ter niso in ne bodo financirani iz drugih javnih virov.

Donacije, druge nefinančne prihodke in nefinančne vložke soorganizatorjev, ki povečujejo skupno vrednost komunikacijske akcije, je potrebno napovedati v prijavi.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 10/2010 – UPB2, 85/2010).

JAK sofinancira le upravičene stroške, ki so nastali od 1. 1. 2018 dalje.

Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih virov, se lahko pogodba o sofinanciranju razdre, JAK pa lahko od prijavitelja zahteva povrnitev vseh neupravičeno prejetih sredstev s pripadajočimi obrestmi od dneva nakazila do dneva vračila sredstev (velja načelo prepovedi dvojnega financiranja istega stroška).

Finančna uravnoteženost pomeni:

* uravnoteženost upravičenih stroškov z obsegom in vsebino aktivnosti (zlasti glede cenovne primernosti in stroškovne učinkovitosti),
* da so prihodki enaki odhodkom.

Če JAK v fazi nadzora ugotovi, da stroški niso uravnoteženi glede cenovne primernosti in stroškovne učinkovitosti, lahko zahteva vračilo sredstev.

**Med upravičene stroške (A+B) sodijo** stroški, neposredno povezani z izvedbo načrtovanih aktivnosti, in sicer:

Sklop A: stroški organizacije

Sklop B: stroški promocije, stroški oblikovanja in priprave promocijskih oz. informacijskih orodij ter promocijskega gradiva, zakup medijskega prostora.

Med upravičene stroške ne sodi nakup osnovne opreme.

1. **Pogoji za sodelovanje na javnem razpisu JR11–PA–2018**
	1. **Prijavitelji morajo izpolnjevati naslednje razpisne pogoje:**
* da so zasebne organizacije (društva, zavodi, ustanove) ali gospodarske družbe, registrirane za opravljanje kulturne dejavnosti v Republiki Sloveniji in/ali zamejstvu, ki na področju knjige delujejo najmanj dve (2) leti;

ALI

* da so organizacije s področja oglaševalskih, medijskih ali marketinških storitev, ki za namen razpisa izkazano sodelujejo (priložena pogodba ali pisna namera o sodelovanju z jasno opredeljenimi vlogami obeh partnerjev) z zasebnimi organizacijami ali gospodarskimi družbami, registriranimi za opravljanje kulturne dejavnosti v RS in/ali zamejstvu, ki na področju knjige delujejo najmanj dve (2) leti;
* da imajo sklenjeno pismo o nameri za medijsko partnerstvo pri komunikacijski akciji, ki zagotavlja tej akciji vidnost na nacionalni ravni.
* da prijavljajo aktivnosti, ki bodo v celoti realizirane v letu 2018,
* da ne prijavljajo istih vsebin (istih stroškov), ki so sofinancirani na drugih razpisih JAK,
* da imajo v času prijave na ta razpis izpolnjene vse pogodbene obveznosti oziroma urejena medsebojna razmerja z JAK,
* da za isto komunikacijsko akcijo (v celoti ali delu)poda vlogo le en prijavitelj,
* da se z isto komunikacijsko akcijo na ta javni razpis prijavljajo samo enkrat,
* da prijavljajo največ eno (1) komunikacijsko akcijo,
* da je finančna konstrukcija uravnotežena in pripravljena skladno z določbami točke 5 besedila tega razpisa (preverljivost, natančnost, uravnoteženost, cenovna primernost, izvirna dokazila),
* da pri prijavi na javni razpis upoštevajo vsebine, navedene v točkah 2 in 3, in upravičene stroške, navedene v točki 5,
* da zaprošeni znesek sofinanciranja komunikacijske akcije ne presega sedemdeset (70) odstotkov skupne vrednosti upravičenih stroškov,
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz besedila tega razpisa,
* da dovoljujejo objavo osebnih podatkov z namenom objave rezultatov razpisa na spletni strani JAK, skladno z Zakonom o dostopu do informacij javnega značaja (Uradni list RS, št. 51/06 – UPB2) in Zakonom o varstvu osebnih podatkov (Uradni list RS, št. 94/07 – UPB1),
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 – UPB),
* da je vloga v celoti napisana v slovenskem jeziku,
* da prijavitelj sprejema sodelovalno dolžnost pri posredovanju verodostojnih informacij ter vsebinske in finančne dokumentacije in se zavezuje, da bo sodeloval pri izvajanju vsebinskega in finančnega nadzora,
* da se prijavitelj zavezuje k vračilu dela ali celotnih sredstev na zahtevo JAK, če bo v postopkih nadzora JAK ugotovila nenamensko porabo proračunskih sredstev oz. preplačilo v odločbi in pogodbi določenega deleža upravičenih stroškov komunikacijske akcije.

Prijavitelj poda izjavo o izpolnjevanju pogojev v predpisanem prijavnem obrazcu. Če JAK naknadno zahteva izvirnike potrdil o izpolnjevanju razpisnih pogojev po posameznih alinejah, jih mora prijavitelj dostaviti v zahtevanem roku.

1. **Kriteriji za ocenjevanje**

|  |  |  |
| --- | --- | --- |
|  | **Kriteriji** | **Točke** |
| **1.** | Reference prijavitelja, s poudarkom na kakovosti in odmevnosti že izvedenih projektov na področju promocije knjige, branja in kupovanja knjig. | 10 |
| **2.** | Vsebina komunikacijske akcije, cilji in predvideni učinki, načrtovane aktivnosti v skladu s cilji razpisa ter njihova izvedljivost in inovativnost (ime ali slogan komunikacijske akcije, časovnica, opredeljene ciljne skupine, obseg aktivnosti, obseg komunikacijskih kanalov in orodij ipd.) | 20 |
| **3.**  | Pomen, referenčnost in vloga prijavljenega medijskega partnerstva  | 10 |
|  | **Največje možno število točk** | **40** |

1. **Uporaba kriterijev in povzetek načina ocenjevanja**

Vloge bo po ocenjevalnih kriterijih vrednotila pristojna strokovna komisija JAK.

Kriteriji za ocenjevanje tega razpisa so ovrednoteni s točkami, pri čemer je pri posameznem kriteriju navedeno najvišje možno število točk.

V sofinanciranje bodo izbrane komunikacijske akcije, ki bodo v postopku vrednotenja po kriterijih ocenjene višje.

Višina odobrenih sredstev za komunikacijsko akcijo je odvisna od obsega in finančne zahtevnosti komunikacijske akcije ter sredstev, ki so namenjena razpisu, pri čemer med izbranimi komunikacijskimi akcijami ni primerljivosti glede višine odobrenih sredstev v sorazmerju z višino prejetih točk.

Najnižje število točk za sprejetje komunikacijske akcije v sofinanciranje je 32 (spodnji točkovni prag).

1. **Razpisni rok in način oddaje vlog**

Vsi zahtevani originalni prijavni obrazci morajo biti izpolnjeni v celoti, datirani, žigosani in podpisani s strani odgovorne osebe prijavitelja oziroma izpolnjeni skladno z zahtevami.

Dokumentacija javnega razpisa je na voljo na spletni strani JAK [www.jakrs.si](http://www.jakrs.si). Dokumentacijo javnega razpisa lahko zainteresirani v roku javnega razpisa dvignejo v glavni pisarni JAK vsak delovnik med 10. in 12. uro.

Prijavitelji morajo v celoti izpolnjeno vlogo v predpisanem roku poslati s priporočeno pošto ali jo oddati osebno vsak delavnik med 10. in 12. uro na naslov: Javna agencija za knjigo RS, Metelkova 2b, 1000 Ljubljana.

Vlogo je treba oddati v zaprti kuverti in na sprednjo stran kuverte napisati »NE ODPIRAJ – VLOGA NA JAVNI RAZPIS JR11–PA–2018«. Na hrbtni strani kuverte je obvezna navedba uradnega naziva in naslova prijavitelja.

Hkrati mora prijavitelj najkasneje tega dne prijavne obrazce **poslati po elektronski pošti na naslov: gp.jakrs@jakrs.si v tekstovnem dokumentu (npr. Word, Open Office),** zadeva/subject elektronskega sporočila pa naj vsebuje naziv javnega razpisa (JR11–PA–2018).

Za popolno se šteje vloga, ki je do izteka roka razpisa vložena **v pisni obliki in poslana po elektronski pošti.**

Prijava je vložena pravočasno, če jo JAK prejme, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje na pošto. Enako velja za prijavo, poslano na elektronski naslov, ki jo mora JAK prejeti, preden se izteče rok za vložitev prijav.

**En prijavitelj lahko na ta javni razpis prijavi največ eno (1) komunikacijsko akcijo.**

Rok za zbiranje prijav prične teči na dan objave javnega razpisa v Uradnem listu RS in na spletni strani JAK dne **8. 6. 2018** ter traja doizteka zadnjega dne roka za oddajo vlog, ki je **9. 7. 2018.**

1. **Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni k vlogi priložiti potrdilo o plačilu tarife v višini 25 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**10. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktorica JAK.

Vloge, ki vsebinsko ne sodijo na razpisno področje in jih ni mogoče oceniti po kriterijih, navedenih v razpisnem besedilu, se zavržejo kot neupravičene.

Vloge, ki ne bodo izpolnjene v celoti in na originalnih, datiranih in podpisanih prijavnih obrazcih oz. ne bodo izpolnjene v skladu z zahtevami dokumentacije javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozne bodo štele vloge, ki ne bodo oddane v tiskani obliki priporočeno po pošti **do vključno 9. 7. 2018** oz. do tega dne ne bodo v poslovnem času oddane v glavni pisarni JAK ter poslane na navedeni elektronski naslov. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali v besedilu tega javnega razpisa navedenih razpisnih pogojev, bodo kot neupravičene osebe izločeni iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

V primeru, da več prijaviteljev na ta razpis prijavi isto komunikacijsko akcijo v celoti ali delu, se vse vloge prijaviteljev teh prijav zavržejo zaradi neizpolnjevanja razpisnih pogojev kot vloge neupravičenih oseb.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se prijavitelj strinja z razpisnimi pogoji in kriteriji javnega razpisa JR11–PA–2018.**

Pravočasne vloge in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločila direktorica JAK z odločbo o sofinanciranju posamezne komunikacijske akcije.

Odpiranje vlog bo potekalo predvidoma 12. 7. 2018 na sedežu JAK, Metelkova 2b, 1000 Ljubljana.

**11. Dokumentacija javnega razpisa**

**Dokumentacija javnega razpisa obsega:**

* besedilo javnega razpisa JR11–PA–2018,
* prijavna obrazca OBR1 in OBR2.

**Prijavitelji morajo predložiti v celoti izpolnjeno naslednjo dokumentacijo razpisa:**

* prijavni obrazec OBR1 Vsebinska predstavitev z izjavami prijavitelja,
* prijavni obrazec OBR2 Finančna konstrukcija za leto 2018,
* obvezna priloga 1 – pismo o nameri z medijskim partnerjem,
* obvezna priloga 2, če je prijavitelj oglaševalsko podjetje: pogodba ali pismo o nameri z zasebnim partnerjem, registriranim za opravljanje kulturne dejavnosti na področju knjige,
* obvezna priloga 3 – dokazilo o plačilu tarife JAK, skladno s Tarifo za izvajanje storitev Javne agencije za knjigo Republike Slovenije (UL RS, št. 4/13 in 50/14).

Prijavitelji lahko dokumentaciji dodajo morebitno vizualno zasnovo načrtovane komunikacijske akcije.

1. **Dodatne informacije**

Dodatne informacije so na voljo na spletni strani JAK [www.jakrs.si](http://www.jakrs.si), na elektronskem naslovu gp.jakrs@jakrs.si oz. pri strokovni svetovalki JAK vsak dan med 10. in 12. uro:

Tjaša Urankar, tel: 01 369 58 25, tjasa.urankar@jakrs.si

**Renata Zamida**

direktorica Javne agencije za knjigo RS